Súradnice: 48°19′00″S 40°16′00″V﻿ / ﻿48,316667°S 40,266667°V﻿ / 48.316667; 40.266667

**Kamensk-Šachtinskij** (oficiálny prepis:**Kamensk-Šahtinskij**, rus. Ка́менск-Ша́хтинский) je mesto v Rusku v Rostovskej oblasti neďaleko hraníc s Ukrajinou. Mesto leží na rieke Severný Donec a tvorí dopravnú železničnú križovatku medzi Moskvou a Rostovom nad Donom (sever-juh) a Volgogradom a Kišinevom (východ-západ). Cez mesto prechádza Európska cesta 40. Mesto patrí priemyselným a strojárskym centrám, vyrábajú sa v ňom banské zariadenia a stroje. V meste sa nachádza tepelná elektráreň a sídli v ňom aj chemický a potravinársky priemysel. Neďaleko mesta sa nachádzajú uhoľné bane Doneckej panvy.

História
--------

Budova gymnázia v meste Kamensk-Šachtinskij
Mesto bolo založené v roku 1671 ako kozácka osada v blízkosti vodného toku Kamenki, podľa ktorej dostalo názov. Mesto následne z viacerých dôvodov (v dôsledku živelných pohrôm, nepriateľských tatárskych vpádov, či pre vypálenie mesta po kozáckej účasti na Bulavinovom povstaní) päťkrát zmenilo svoju polohu, pričom pôvodne sa nachádzalo na ľavom brehu rieky Severný Donec a nie na pravom. Na mieste prvej polohy sa dnes nachádza sídlo Staryj gorodok (Старый городок, Staré mestečko) a na predposlednom mieste (t.j. oproti dnešnému mestu) sa nachádza sídlo Staraja stanica (Старая Станица). Naposledy sídlo zmenilo polohu v roku 1817, keď sa časť obyvateľstva premiestnila na vyvýšený pravý breh. Od toho istého roku bolo sídlo tiež pomenované kozáckou stanicou **Kamenskaja**. Od roku 1802 sa obec stala jedným z administratívnych centier Doneckej oblasti.

Význam sídla vzrástol v 20. storočí, keď sa navýšil počet obyvateľov a do mesta prišla železnica. V stanici sa nachádzala sa správa okresného náčelníka, okresného zemského zastupiteľstva, poštový a telegrafický úrad a výbory. Sídlil v ňom okresný lekár, súdny vykonávateľ, policajný súdny úradník, štyri kostoly a v tomto období bolo taktiež vystavaných viacero škôl. Sídlo bolo najľudnatejšiou stanicou v donskom regióne a bolo známe svojimi kostolmi a veľtrhmi.

Po prvej svetovej vojne sa stanica stala súčasťou Donskej republiky, proti-boľševického nezávislého kozáckeho štátu. V roku 1920 bolo sídlo spolu s republikou obsadené Červenou armádou a do roku 1924 bolo súčasťou Ukrajinskej SSR. Následne sa stanica stala súčasťou Ruskej SSR. Od roku 1927 získala stanica štatút mesta a sídlo nieslo názov **Kamensk**, o dva roky neskôr získalo súčasný názov. V priebehu 2. svetovej vojny bolo od júla 1942 do februára 1943 okupované nemeckou armádou. 7. augusta 1987 došlo v meste k jednej z najväčších železničných katastrof v ZSSR. Pri havárii zahynulo 106 ľudí. Po zániku Sovietskeho zväzu sa stalo súčasťou Ruska.

Pamiatky
--------

V meste sa nachádza niekoľko historických budov, pravoslávnych chrámov a pamätníkov. Niektoré kresťanské chrámy boli zbúrané v období komunizmu. V meste niekoľko múzeí, či tematický park Patriot zameraný na ruskú vojenskú techniku. 

* Historická budova v meste, budova ústredia Červenej armádyHistorická budova v meste, budova ústredia Červenej armády
* Gagarinov palác kultúryGagarinov palác kultúry
* Železničná stanicaŽelezničná stanica
* Kostol všetkých svätýchKostol všetkých svätých
* Kostol Najsvätejšej TrojiceKostol Najsvätejšej Trojice
* Tank T-34 v tematickom parku ruskej vojenskej technikyTank T-34 v tematickom parku ruskej vojenskej techniky

Referencie
----------

1. 1 2 3  Kamensk-Šachtinskij In:  *Encyclopaedia Beliana* [online]. Bratislava: Encyklopedický ústav Slovenskej akadémie vied, [cit. 2020-05-17]. Dostupné online. ISBN 978-80-89524-30-3.
2. 1 2   *Город - Администрация города Каменск-Шахтинский* [online]. kamensk.donland.ru, [cit. 2020-05-17]. Dostupné online.
3. ↑   *2 Soviet Train Mechanics Sentenced for 1987 Wreck* [online]. Los Angeles Times, 1988-11-18, [cit. 2020-05-17]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Kamensk-Šachtinskij**

Externé odkazy
--------------

* Kamensk-Šachtinskij na Encyclopedia Britannica (po anglicky)
* vojenský tematický park Patriot (po rusky)